SKRIFTLIG FORESPØRGSEL P-2441/03

af Marianne Thyssen (PPE-DE) til Kommissionen

(16. juli 2003)

Om: De nationale konkurrencemyndigheders virksomhed

Kommissionen tilstræber øget decentralisering i sin nye strategi vedrørende konkurrencepolitikken. Markedsdeltagerne skal i højere grad end tidligere kunne trække på de nationale konkurrencemyndigheder. Dermed overtager de nationale konkurrencemyndigheder et større ansvar.

Fordele og ulemper i forbindelse med dette system er flere gange blevet taget op i offentlige fora. Der er imidlertid et prekært punkt. Hvis denne nye strategi skal bære frugt i maksimalt omfang, er de nationale konkurrencemyndigheder nødt til at fungere perfekt.

Kan Kommissionen oplyse, om den overvåger, hvordan de nationale konkurrencemyndigheder opfylder deres opgave? Kan Kommissionen i bekræftende fald orientere mig om den nuværende situation? Anser Kommissionen det i benægtende fald ikke for ønskværdigt, at der i en eller anden form indføres et overvågningssystem?

Svar afgivet på Kommissionens vegne af Mario Monti

(12. august 2003)

De nationale konkurrencemyndigheders virksomhed bestemmes først og fremmest af de juridiske rammer, inden for hvilke disse myndigheder arbejder. For øjeblikket er de fleste nationale lovgivninger ved at blive tilpasset til den nye ordning for håndhævelse af EF-konkurrenceretten som fastsat i Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82(1). Kommissionen følger tilpasningen af de nationale bestemmelser nøje for at sikre, at de stemmer overens med ovennævnte forordning.

Med hensyn til den mere generelle virksomhed, som de nationale konkurrencemyndigheder udfører inden for disse juridiske rammer, skal Kommissionen henvise det ærede medlem til den årligt udsendte Rådets henstilling om de overordnede retningslinjer for medlemsstaternes og Fællesskabets økonomiske politik, der blandt andet indeholder en ajourført oversigt over de nationale konkurrencemyndigheders virksomhed(2). I denne sammenhæng ønsker Kommissionen at henlede det ærede medlems opmærksomhed på det regelmæssige peer review blandt konkurrencemyndigheder, der finder sted inden for rammerne af Organisationen for Økonomisk Samarbejde og Udvikling (OECD), og som indeholder nyttige oplysninger om de nationale konkurrencemyndigheders indsats(3). Såvel Rådets henstilling om de overordnede retningslinjer for den økonomiske politik som OECD's peer review indeholder også konkrete henstillinger til forbedring af de nationale konkurrencemyndigheders virksomhed.

Hvad angår de nationale konkurrencemyndigheders gennemførelse af Fællesskabets konkurrenceret i særlige tilfælde, skal Kommissionen henvise det ærede medlem til den årlige beretning om konkurrencepolitikken, i hvilken Kommissionen fremlægger en oversigt over denne gennemførelse(4). Endvidere vil de nationale konkurrencemyndigheder fra 1. maj 2004 og fremover underrette Kommissionen om de tiltag, de agter at foretage før gennemførelsen af Fællesskabets konkurrenceret. Denne ex ante information vil utvivlsomt bidrage til at sikre, at de nationale konkurrencemyndigheder foretager en sammenhængende gennemførelse af Fællesskabets konkurrenceret.

(1) EFT L 1 af 4.1.2003.

(2) http://ue.eu.int/emu/en/index.htm

(3) http://www.oecd.org/home/

(4) http://europa.eu.int/comm/competition/annual_reports/